Mészáros Lőrinc jobbkeze az új tőzsdei konkurenciáról: Nem zavar a verseny
A HVG információi szerint közvetlenül az Est Medián keresztül történő tőzsdére lépés bejelentése előtt még Jászai Gellérttel is tárgyaltak a Delta-csoport vezetői. A Delta és a T-Systemsszel felizmosított 4iG komoly versenytársai lesznek egymásnak, bár ezt Jászai nem így látja.
„Még aznap reggel, amikor az Est Media a tőzsde honlapján nyilvánosságra hozta a Deltával kötött üzletet, Jászai Gellérttel is tárgyaltak a vezetői” – jelezte a HVG egyik informátora. Érdekes lett volna, ha a Delta saját, hasonló méretű konkurensével társul, de ez nem jött össze. Jászai sokallhatta a Delta Systems árát. A Deltánál úgy okoskodnak, hogy a 16 milliárdos árbevétellel és a tranzakció 28,6 milliárdos értékével számolva 1,78- as P/S ráta jön ki (a P/S a részvényár és az egy részvényre jutó árbevétel hányadosa), ami az 1,9-es régiós átlag alatt van. „Hisszük, hogy a vállalatban lévő szakmai know-how, a szerződések, a humán erőforrás és a növekedési potenciál figyelembevételével a cég értéke eléri a 28,6 milliárd forintot, az adásvétel konstrukciójában meghatározott 210 forintos részvényértéket” – magyarázza a Delta a HVG-nek.

Az állami közbeszerzéseken a Delta Csoport az utóbbi években jól teljesített, mindazonáltal Mészáros Lőrinc-i mértékkel a csoport tagjai nem nyerik agyon magukat. Az idén körülbelül a megpályázott beszerzések felénél voltak sikeresek, ez a Fidesznél igazán jól fekvő vállalkozások számára elképzelhetetlenül rossz arány. Elveszítette a Delta Systems a dohánytermék-követő rendszerre kiírt közbeszerzést. Az akkor még Mészáros Lőrinc közvetlen érdekeltségébe tartozó 4iG előzött be. A jövőben a két vállalat sokkal gyakrabban fog szembetalálkozni, éspedig megváltozott erőviszonyok mellett. Hiszen a T-Systems más nagyságrend, jóval robusztusabb az őt bekebelező 4iG-nél, valamint a hozzá hasonló méretű Delta Csoportnál – és sokkal több területen versenytársa az utóbbinak. A Deltánál tisztában vannak vele, hogy a T-Systemsszel megerősödő 4iG a legnagyobb magyar rendszerintegrátorként komoly konkurensük lesz. Ők a saját stratégiájukra akarnak koncentrálni, amibe akár a közös munka is belefér a múltbeli „kedvező tapasztalatok mentén” – nyilatkozták sejtelmesen. Jászai mindenesetre azt nyilatkozta a HVG-nek az Est– Delta-fúzióról: „Nem zavar a verseny, őket pedig nem is tekintem versenytársaknak.”

Részletek az e heti HVG Fókuszban rovatában.
Jászai Gellért Delta-csoport 4iG Nyrt. Delta Systems